BREÑAS GONZÁLEZ DE ZÁRATE (EH Bildu, 2015-06-11):
Eskerrik asko.
Ba guk ere abstentziora jo dugu ondorengok arrazoiengatik. Sektorearen egoera larriaren irakurketarekin guztiz bat etorrita ere, ez dugu lege proposamen honen alde bozkatu zerga politikaz eta fiskalitate sistemaz dugun ikuspegiarekin bat ez datorrelako eta, ildo horretatik, ez gatozelako bat zerga finalistekin. Gure ustez, hau ez da sektorearen egoera konpontzeko bidea eta tasa finalista hau partxe bat baino ez dela iruditzen zaigu.
Eta partxe arriskutsua, gainera, badakigulako telekomunikazio enpresa nagusienak interkonexio tarifak ezartzerakoan merkatuan duten nagusitasunaz baliatzen direla. Telefonia operadoreak prezioak ipintzeagatik behin baino gehiagotan izan dira zigortuak, baina dituzten irabaziekin nahiago dute isuna ordaindu eta erabiltzaileei Europan eta mundu mailan dauden tarifa altuenak inposatzen jarraitu.
Horregatik edozein modutan jantzita ere argi dugu tasa hau aplikatuz gero zeintzuek ordainduko duten azkenean, enpresek beraien irabaziak ez dituztelako murriztuko. Honek erabiltzaile guztien Interneterako sarbidea garestitzea ekarriko luke, gainera, tasa modu orokorrean aplikatzea proposatzen da, nahiz eta erabiltzaile askok ez dugun modu ilegalean deskargarik egiten. Eta EH Bildun ez dugu hori babestuko eta, gainera, uste dugu ez dela bidea.
Sektoreak bizi duen egoera larriari aurre egiteko bitarteko gehiago bideratu behar dira, hori argi dago, eta hori autu politikoa da eta zuek, PSEk, ekimen honen proposatzaileek, aurrekontuak adostu dituzue eta adostuko dituzue Gobernu honekin, eta hor ikusi dugu, eta ikusiko dugu, benetan sektorearen aldeko apustua irmoa den ala ez. Eta ez da zaila hala nahi izanez gero baliabide gehiago esleitzea. Diru sarrera gehiago lortzeko sakondu dezagun zerga erreforman, sektore publikoak baliabide gehiago izateko eta aurrekontuetan diru kopuru bat sektoreari bideratu ahal izateko.
Baina horretarako gaur berriz ere aldarrikatu behar dugu zerga guztien eskuduntza beharrezkoa dugula, beharrezkoak ditugula egungoak baino tresna gehiago, sistema integrala eta orekatua izatea, badakigulako zerga zuzenen kudeaketa soilak mugatzen gaituela eta, zoritzarrez, batzuk ez zaudete muga horiek gainditzeko bidea, EAJ hain zuzen, PSE eta PP bidelagunekin batera. Sistema fiskal integrala izanez gero, gure herrian larri dauden sektoreei modu eraginkorragoan laguntzea posible izango genuke, ikus-entzunezkoa kasu honetan.
Hau guztia esanda, ezin dugu gure politika fiskaleko sistema integrala bide horretatik eraiki, zerga finalisten bitartez, beraz. Ze bide hori hartuta tasa asko ezarri genitzake, bata bestearen atzetik, esaterako azukreetan, gantz aseetan edota gatzean aberatsak diren elikagaiei eta ordea osasungarriak direnei kenkariak ezarri, edota azalera handien inguruko zerga bat komertzio txikian eragiteko. Horiek adibide batzuk jartzearren.
Bestalde, kritika zuzena egiten diogu Vicente Reyesi, batetik proposamen hau aurkeztu duen moduagatik. Sektoreko eragileekin ez delako aurre lanketa seriorik egin, gure ustez, eta gainerako taldeokin, gurekin behintzat, ez duzulako inolako lanketarik egin. Ez duzu adostasunik bilatu, labur esanda, ez dituzu gutxiengo formak zaindu.
Eta, bestetik, zure lege proposamenari zulo galanta ikusten diogu. Lege Katalana hartzen duzu oinarri, baina lege horrek daukan hanka sendo bat, 18. artikulua hain zuzen, Garantía de Acceso Lingüísticori buruzkoa, katalanezko produkzioak babestea bilatzen duena, zure proposamenean desagertu egiten da. Eta ez diozue euskarazko produkzioari inolako aipamenik ere egiten.
Eta azkenik, mezu garbia zuzendu nahi diogu EAJri eta halaxe egin dugu eztabaida honen aurretik ere.
Gutxigatik ez gara kokatu lege proposamen honen alde sektorea babesteko helburu soilaz eta gure printzipioetan salbuespen handia eginez, baina ez dugu sektorearekiko benetako konpromisoen bidea hobetsi dugulako eta horixe da gaur atril honetatik EAJri eskatzen dioguna, gaurtik bertatik konpromiso serioa har dezala sektorearekiko, batetik, kultura sustapenerako aurrekontuan eta bigarrenik kenkarietan.
Eta zuekin eseri nahi dugu honetaz hitz egiteko kontuan hartuta gainera ekimen honetan guk dugula, EH Bilduk duela giltza.
Honenbestez, Gobernuaren deiaren zain gaude asteartetik, entzun dugu, aipatutako EAJko ordezkariak esandakoaren arabera, finantziazio egonkorragoaz hitz egin duzu eta beste neurri batzuk ere aipatu dituzu, eta horretaz guztiaz hitz egin nahi genuke EAJrekin eta Gobernuarekin, kasu honetan.
Beraz, esan bezala, deiaren zain geratzen gara, gonbitea eginda dagoelako.
Eta amaitzeko, bakarrik beste proposamen bat Gobernuari, eskatzen diogu Kataluniaren ereduari begiratu diezaiola, batetik kultura sektoreari babes integrala ematen dion (...) Institutu publikoari, bestetik zinema eta ikus-entzunezkoen goi mailako eskola publikoari, publikoa dena, eta azkenik ikus-entzunezkoen sektorea sustatzeko eta katalanezko produkzioak babesteko 2010eko Zinearen Legea.
Eta besterik ez.